als_Latn dik_Latn sag_Latn
Lushnjë/ Krim në familje, nëna mbyt me litar djalin e saj 38-vjeçarKronikë, Kryesore Tuesday, March 17th, 2015
71-vjeçarja: E kam lidhur me litar dhe e kam shtrënguar derisa e mbyta. Nuk duroja dot më. Qëndron në të njëjtën banesë me djalin e vdekur për 12 orë
Krimi në familje tronditi dje qytetin e Lushnjës. Një nënë 71 vjeçe mbyt me litar djalin e saj. E mban 12 orë në banesë dhe vetëm dje pasdite njoftoi policinë për ngjarjen. Tha se i ishte nxirë jeta dhe nuk duronte më. Djali ishte përdorues i drogës dhe pijeve alkoolike. Ngjarja ka ndodhur mbrëmjen e së dielës në qytetin e Lushnjës, ku nëna 71-vjeçare ka vrarë djalin e saj 38-vjeçar. Burime zyrtare nga Policia e Lushnjës kanë bërë me dije se krimi brenda familjes ka ndodhur pas një grindjeje ku nëna Hatixhe Ahmetaj ka vrarë djalin e saj Pëllumb Ahmetaj. Nëna mendohet ta ketë mbytur djalin me litar, pasi sipas të dhënave paraprake, dyshohet se djali atë natë është kthyer i dehur në shtëpi, si dhe policia ka hedhur dyshime se krimi është kryer mbrëmjen e së dielës dhe nëna e ka mbajtur djalin e saj të vdekur në banesë për 12 orë rresht, pa njoftuar askënd.
Ngjarja
Sipas policisë, ngjarja mësohet se ka ndodhur në lagjen “Gafurr Muço”, në orët e vona të së dielës. Mësohet se 71-vjeçarja dhe viktima jetonin të dy së bashku në një banesë, ndërsa e moshuara e lodhur nga problemet e shumta që i sillte i biri problematik dhe përdorues droge, ka zgjedhur që ta mbysë atë me një copë litari në orët e vona të së dielës. “Djali ishte i dehur. E kam lidhur me litar dhe e kam shtrënguar derisa e mbyta. Jetonim vetëm të dy, vetëm probleme më ka sjellë në jetë”, – mësohet të jetë shprehur e moshuara në polici. Por më pas gruaja ka pritur qetësisht mëngjesin e ditës së djeshme, e cila vetëm 12 orë pas ngjarjes ka njoftuar për ngjarjen, ku ka pranuar edhe vrasjen e të birit. Mësohet se pasi e ka rrëzuar në tokë dhe e ka bllokuar me këmbë, gruaja e moshuar ka përdorur disa litarë për të mbytur të birin dhe pasi ia ka arritur qëllimit e ka kaluar gjithë natën me trupin e të ndjerit. Mëngjesin e së hënës, saktësojnë burimet nga policia, gruaja ka hedhur në një kosh mbeturinash litarët e përdorur dhe i ka telefonuar nipit të vetë për t’i treguar mbi ngjarjen. Ky i fundit ka njoftuar policinë, e cila ka vënë në pranga 71-vjeçaren. Gjatë marrjes në pyetje nga agjentët, ajo ka rrëfyer me detaje të gjithë ngjarjen. Nga burimet e policisë mësohet se Pëllumb Ahmetaj ishte një përdorues i rregullt i alkoolit dhe drogës dhe njëkohësisht një person shumë i dhunshëm. Por, kjo ngjarje nuk përfundon me kaq. Burime nga Policia e Lushnjës bëjnë me dije se 70-vjeçarja është përdhunuar vite më parë nga i biri, por nuk ka bërë asnjëherë denoncim në polici rreth kësaj ngjarje. Hatixhe Ahmetaj jetonte me djalin e saj, çka sipas banorëve të pallatit ku ndodhi ngjarja e rëndë ishte problematik dhe përdorues droge. Nga hetimet e policisë dhe nga këqyrja e trupit të viktimës, janë vërejtur shenja në qafë çka ka shtyrë policinë të konkludojë se ai është mbytur me litar. E më pas, vetë nëna 71-vjeçare ka pranuar krimin para oficerëve të Policisë Gjyqësore. Ndërkohë, burime zyrtare nga Policia e Lushnjës kanë bërë me dije se vazhdojnë ende hetime lidhur më ketë ngjarje të rëndë, për zbardhjen e vërtetë të saj.
Deklarata
71-vjeçarja, e cila u arrestua nga policia e Lushnjës ditën e djeshme për vrasjen e djalit të saj, ka treguar me detaje krimin por edhe marrëdhënien me djalin e saj beqar që jetonte së bashku në apartamentin e katit të pestë të lagjes “Gafurr Muço”. Burime nga policia kanë bërë me dije se e moshuara gjatë marrjes në pyetje marrëdhënia midis saj dhe djalit kishte qenë një tmerr dhe se në të shkuarën ajo ishte përdhunuar nga djali i saj, por që nuk e kishte denoncuar në polici. Kohët e fundit, 38-vjeçari Ahmeti, referuar rrëfimit të së moshuarës, ushtronte dhunë të vazhdueshme ndaj nënës së tij. E vendosur në kushte të tilla, Hatishe Ahmetaj ka venduar të vrasë djalin e saj të vetëm.
Analiza/ Krimet e Rënda, vetëm 1 zyrtar i lartë në gjykim për korrupsion
Gjykata e Krimeve të Rënda analizoi dje punën e saj dhe ngarkesën e dosjeve për vitin 2014. Në një raport të detajuar, kryetari i kësaj Gjykata, Sandër Simoni, ndërsa tha se ka mirëpritur të gjitha ndryshimet që i janë bërë ligjit dhe kalimit të disa veprave penale në kompetencë të këtij institucioni, vuri në dukje edhe disa problematike. Sipas Simonit, pas kalimit të veprës penale të korrupsionit në këtë gjykatë vetëm një numër i papërfillshëm zyrtarësh të lartë janë bërë pjesë e gjykimit. Të dhënat tregojnë se vetëm 1% janë çështjet e korrupsionit të gjykuara tek Gjykata e Krimeve të Rënda për vitin 2014. Kështu, deklaroi Sandër Simoni, kryetar i Gjykatës së Krimeve të Rënda gjatë analizës së punës. Sipas tij për 2014 trafiku i drogës ka zënë 59% të volumit të punës të gjyqtarëve të Krimeve të Rënda, duke lënë në vend të dytë vrasjet për shkak të marrëdhënieve familjare dhe vrasjet për gjakmarrje me 14% dhe në vend të tretë gjobëvëniet me 12.2 për qind. “Në kompetencat e kësaj Gjykate janë përfshirë dhe çështjet e korrupsionit. Gjatë vitit 2014 është shqyrtuar vetëm një çështje, pasi ky ka qenë një ndryshim i kohëve të fundit, hyri në fuqi vetëm verën e viti të kaluar. Sa i përket çështjeve të korrupsionit kjo varet dhe nga aftësia e prokurorisë për të ndjekur këto çështje. Simoni tha se beson që kalimi i tyre në këtë gjykatë mund të jap një impakt të ri. Kemi një gjyqtar që është shpallur fajtor dhe tani kemi në gjykim një kryetar komune”, – deklaroi Simoni. Kryetar i Gjykatës së Krimeve të Rënda tha se në gjykime kanë zënë vend shumë të madh personat e akuzuar për trafik narkotikësh, 135 të pandehur, pastaj në vend të dytë vijnë të pandehurit të akuzuar për “Vrasje për cilësi të veçanta të viktimës”, 16 të pandehur. I pyetur për gjykimet e shkurtuara, Simoni tha se është kundër kësaj pasi në Gjykatën e Krimeve të Rënda janë çështje të ndjeshme. Megjithatë ai tha se dhe kjo gjykatë për vitin 2014 ka bërë rreth 73% gjykime të shkurtuara. Në analizën e kësaj Gjykate, ministri i Drejtësisë, Nasip Naço, nënvizoi jo vetëm nevojën e kthimit të besimit të publikut tek gjykatat, por edhe domosdoshmërinë për reformë. Po dje bëri analizën e punës edhe Gjykata Administrative e shkalës së parë dhe ajo e apelit.
Reforma/ Naço: Reforma për drejtësi e pashmangshme, gjyqësori problematik
Ministri i Drejtësisë, Nasip Naço, teksa mori pjesë në analizën vjetore të punës në Gjykatën e Krimeve të Rënda, theksoi se gjyqësori pavarësisht rritjes së ndjeshme të numrit të çështjeve që gjykon mbetet problematik. Për ministrin kryefjala e problemit mbetet korrupsioni në radhët e gjyqësorit. “Nga analiza evidentohet fakti se gjatë vitit 2014 Gjykata e Shkallës së Parë, ka përfunduar shqyrtimin e 150 çështjeve, ndërkohë që në Gjykatën e Apelit janë shqyrtuar 132 çështje themeli. Kjo tregon për një punë të konsiderueshme të përballuar dhe për këtë ju përgëzoj. Këto të dhëna për mua si Ministër Drejtësie, tregojnë se kjo trupë gjyqësore i është përgjigjur përsëri politikës penale dhe prioriteteve që ka vendosur qeveria shqiptare, për të luftuar fenomenet më negative që përballet shoqëria jonë siç janë korrupsioni, krimi i organizuar dhe terrorizmi”, – u shpreh ministri Naço. Ministri Naço deklaroi gjithashtu se përpjekjet për të ndryshuar perceptimin e publikut të gjerë mbi korrupsionin në administratë dhe veçanërisht në sistemin gjyqësor, nuk duhet të mjaftohen vetëm më deklarata, por kërkohet një punë e konsiderueshme, e cila duhet të nisi me respektimin e ligjit. “Si ministër i Drejtësisë, që prej marrjes së detyrës, i kam propozuar qeverisë ndryshimet përkatëse në Kodin Penal, Kodin e Procedurës Penale dhe ligjin “Antimafia”. Prioritetet që ne kemi për të luftuar korrupsionin në administratë, por dhe në sistemin e drejtësisë, na detyrojnë që të përdorim të njëjtat mjete efikase, me të cilat luftojmë sot bandat dhe organizatat kriminale. Për këtë, miratuam gjatë vitit 2014 një paketë ligjore të rëndësishme në fushën penale, ku pjesë e kompetencës së kësaj gjykata u bë shqyrtimi i çështjeve për veprën penale të korrupsionit, të kryer nga zyrtarët e lartë shtetëror, apo të zgjedhurit vendorë, gjykatës, prokuror dhe i funksionarëve të sistemit të drejtësisë, por dhe vepra të tjera në fushën e terrorizmit dhe krimit të organizuar. Këto ndryshime ligjore tregojnë për besimin që ka Qeveria dhe Kuvendi tek profesionalizimi i Gjykatës së Krimeve të Rënda, e cila me punën dhe rezultatet e saj, ka treguar efikasitet dhe objektivitet në shqyrtimin e çështjeve të tilla”, – tha ndër të tjera z. Naço.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn